钦定古今图书集成/理学汇编/学行典/第062卷 > 性理大全 > 《志气》
## 钦定古今图书集成/理学汇编/学行典/第062卷 > 性理大全 > 《志气》

程子曰：“志御气则治，气役志则乱，人忿欲胜志者有
矣，以义理胜气者鲜矣。”

北溪陈氏曰：“志者，心之所之，之，犹向也，谓心之正面
全向那里去。如‘志于道，是心全向于道；志于学，是心
全向于学。一直去求讨，要必得那个物事，便是志。若
中闲或作辍，有退转底意，便不得谓之志。志有趣
向，期必之意。趣向那里去期料要恁地，决然必欲得
之，便是志。人若不立志，只泛泛地同流合污，便做成
甚’”人？须是立志以圣贤自期，便能卓然拔出于流俗
之中，不至随波逐浪，为碌碌庸辈之归。若甘心于自
暴自弃，便是不能立志。立志须是高明正大。人多
有好资质，纯粹静淡，甚近道，却甘心为卑陋之归，不
肯志于道，只是不能立志。《孟子》曰：“士尚志。”立志要
高不要卑。《论语》曰：“博学而笃志。”立志要定不要杂，
要坚不要缓。如颜子曰：“舜何人也？予何人也？”有为者
亦若是。曰：“文王我师也，周公岂欺我哉！”皆以圣人自
期，皆是能立志。《孟子》曰：“舜为法于天下，可传于后世，
我犹未免为乡人也”，是则可忧也。忧之如何，如舜而
已矣。孟子以舜自期，亦是能立志。

西山真氏曰：“志者心之用也。心无不正，而其用则有
正邪之分。志者进德之基，若圣若贤，莫不发轫乎此。
志之所趋，无远不达，穷山极海，不能限也。志之所向，
无坚不入，锐兵精甲不能御也。善恶二途，惟道与利
而已。志乎道则理义为之主而物欲不能移，志乎利
则物欲为之主而理义不能入，尧桀舜跖之所由以异也，可不谨乎？

鲁斋许氏曰：“云从龙，风从虎，气从志。龙虎所在，而风
云从之，志之所在，而气从之。”